जनता माविमा प्राविधिक विषयको अध्यापन हुने
रुपन्देहीको तिलोत्तमा नगरपालिका–१३ तुनधुरास्थित जनता माध्यमिक विद्यालयमा भवन निर्माणसम्बन्धी प्राविधिक विषयको पढाइ हुनेभएको छ ।
कपिल ज्ञवालीसिद्धार्थनगर, असोज १३ गते । रुपन्देहीको तिलोत्तमा नगरपालिका–१३ तुनधुरास्थित जनता माध्यमिक विद्यालयमा भवन निर्माणसम्बन्धी प्राविधिक विषयको पढाइ हुनेभएको छ । जनता माविले पत्रकार सम्मेलनगरी प्राविधिक शिक्षालाई जनस्तरमा पुगाउन भवन निर्माणसम्बन्धी नयाँ कोर्स सञ्चालनमा ल्याइएको जानकारी दिएको छ । प्राविधिक शिक्षा तथा तालिम परिषद् (सीटीइभीटी) बाट मान्यताप्राप्त २४ महिने निःशुल्क औद्योगिक प्रशिक्षण तालिम विषयको कोर्स सबओभरसियर बराबर मान्यता प्राप्त रहेको विद्यालयले जनाएको छ ।विद्यालयका प्रधानाध्यापक प्रचण्ड जीसीले कक्षा ११ र १२ का विद्यार्थीलाई लक्षित गरी यो कोर्स सुरु गर्न लागिएको बताउनुभयो । यस कोर्सले दक्ष जनशक्ति उत्पादन हुनुका साथै शतप्रतिशत रोजगार हुने उहाँको भनाइ छ ।प्रधानाध्यापक जीसीका अनुसार २० जनाको कोटा रहेको सो तालिममा सहभागी हुन पूर्ण रूपमा निःशुल्क गरिएको छ । अध्ययन सुरु भएपछि विद्यार्थीलाई हरेक दिन विद्यालयले १०० रुपियाँ प्रदान गर्ने उहाँले जानकारी दिनुभयो ।‘यो विषय लुम्बिनी प्रदेश सरकारको स्वीकृत बजेटअनुसारको निःशुल्क कार्यक्रम हो’ जीसीले विद्यालयमा आयोजित पत्रकार सम्मेलनमा भन्नुभयो, ‘यो विषय पढ्ने विद्यार्थीले विद्यालय र उद्योग दुवैमा सीप सिक्नुका साथै पढ्दै आयआर्जन गर्न सकिन्छ, यसक्षेत्रमा हामीले यो कोर्ष चलाउँदैछौँ ।’प्रधानाध्यापक जीसीका अनुसार यो विषयको अध्ययन पूरा गरेपछि विद्यार्थीलाई प्रि–डिप्लोमाको प्रमाणपत्रसमेत प्रदान गरिनेछ । यो विषयमा लुम्बिनी प्रदेशका १२  जिल्लाका १५ विद्यालयले मात्र पठनपाठनको अनुमति पाएका छन् । माध्यमिक शिक्षा परीक्षा एसइईमा जुनसुकै प्रतिशत र ग्रेडबाट उत्तीर्ण भएका १६ देखि ४० वर्ष उमेर समूहका विद्यार्थीले यो विषय अध्ययन गर्न पाउने छन् ।तिलोत्तमा–१३ का वडाध्यक्ष नारायण ढकालले अबको शिक्षा प्राविधिक हुनुपर्ने भन्दै औद्योगिक तालिम कार्यक्रमको रुपन्देहीका विद्यार्थीले उपयोग गर्नुपर्ने बताउनुभयो । विद्यालयले २०७५ देखि प्राविधिक विषय भित्र्याउन सुरु गरेको थियो ।उद्योगमा काम गर्दा पनि विद्यार्थीलाई मासिक न्यूनतम ४ हजार ५ सय रुपियाँ दिनुपर्ने व्यवस्था मिलाइने विद्यालयले जनाएको छ । निःशुल्क अध्ययन गर्न पाउने भएपछि विद्यार्थी उत्साहित भएको विद्यालयको भनाइ छ ।  